മാഹി പാലം - വിക്കിപീഡിയ

# മാഹി പാലം

### വിക്കിപീഡിയ, ഒരു സ്വതന്ത്ര വിജ്ഞാനകോശം.

മയ്യഴിയുടെ വടക്കേ അതിരാണ് മാഹി പാലം. മയ്യഴി പട്ടണത്തിനു പുറമെ ചാലക്കര, ചെമ്പ്ര, നാലുതറ, പള്ളൂര്‍, പന്തക്കല്‍ എന്നീ പ്രദേശങ്ങള്‍ ഉള്‍ക്കൊള്ളുന്നതാണ് മയ്യഴി. പട്ടണത്തിനു പുറത്തുള്ള ദേശങ്ങള്‍ മയ്യഴിപ്പുഴയുടെ വടക്കു വശത്താണ്. ഈ ദേശങ്ങളുമായി ബന്ധം പുലര്‍ത്താന്‍ സഹായിക്കുന്ന മാഹി പാലം നിര്‍മ്മിച്ചത് ബ്രിട്ടീഷുകാരാണ്. മയ്യഴിയും കേരളത്തിലെ കണ്ണൂര്‍ ജില്ലയുടെ തെക്കേ അതിരായ ന്യൂ മാഹി പഞ്ചായത്തും മാഹി പാലത്തിനു രണ്ടു വശങ്ങളിലുമായി നിലകൊള്ളുന്നു.

## [തിരുത്തുക] ചരിത്രം

ഫ്രഞ്ച് മയ്യഴിയെ ബ്രിട്ടീഷ് അധീനതയിലുള്ള അയല്‍പ്രദേശങ്ങളുമായി വേര്‍തിരിച്ചിരുന്ന അതിര് മയ്യഴിപ്പുഴയായിരുന്നു. തൊട്ടടുത്ത നഗരമായ തലശ്ശേരിയുമായും അയല്‍ഗ്രാമങ്ങളുമായും ബന്ധപ്പെടാന്‍ നാട്ടുകാര്‍ തോണികളും ചങ്ങാടങ്ങളുമായിരുന്നു ആദ്യകാലത്ത് ഉപയോഗിച്ചിരുന്നത്. പിന്നീട് മയ്യഴിപ്പുഴയുടെ കരകളെ പരസ്പരം ബന്ധിപ്പിച്ചു കൊണ്ട് ഒരു മരപ്പാലം നിര്‍മ്മിക്കപ്പെട്ടു. എന്നാല്‍ മഴക്കാലത്ത് ആ പാലം ശക്തമായ ഒഴുക്കില്‍ ഒലിച്ചുപോയി. മയ്യഴിയില്‍ നിന്നും പുതുച്ചേരിയിലെ ഫ്രഞ്ച് അസംബ്ലിയില്‍ അംഗമായിരുന്ന നാലുപുരയില്‍ സഹദേവന്‍ 1926 നവംബര്‍ 30-ന് ചെയ്ത അസംബ്ലി പ്രസംഗത്തില്‍ ഒലിച്ചുപോയ മരപ്പാലത്തിനു പകരം പുതിയ മരപ്പാലം നിര്‍മ്മിക്കണമെന്ന് ആവശ്യപ്പെട്ടതായി കാണുന്നു.

കഠിനമായ കാലാവസ്ഥയും ഒഴുക്കും ചെറുത്തുനില്ക്കാന്‍ ശക്തമായ ഒരു പാലം പണിയുക എന്ന ആശയം ഫ്രഞ്ച്-ബ്രിട്ടീ‍ഷ് സഹകരണത്തോടെയാണ് സാക്ഷാത്കരിക്കപ്പെട്ടത്. ബ്രിട്ടീഷ് പ്രദേശങ്ങളെ പരസ്പരം ബന്ധിപ്പിക്കാനുള്ള മാര്‍ഗ്ഗം എന്ന നിലയില്‍ ബ്രിട്ടീഷ് മുന്‍കൈയിലാണ് പാലത്തിന്റെ നിര്‍മ്മാണം നടന്നത്. മയ്യഴിയിലെ ഫ്രഞ്ച് ഭരണാധികാരികള്‍ പാലം നിര്‍മ്മിക്കുന്നതിന്റെ ചിലവിന്റെ ഒരു ഭാഗം നല്കി.

## [തിരുത്തുക] നിര്‍മ്മാണം

1928-ല്‍ സെമീന്ദാര്‍ ഓഫ് കുമരമംഗലം (പില്‍ക്കാലത്ത് കേന്ദ്രമന്ത്രിയായ മോഹന്‍ കുമരമംഗലത്തിന്റെ പിതാവ്) പാലം പണിക്ക് തറക്കല്ലിട്ടു. കരിങ്കല്ല് കൊണ്ടുള്ള തൂണുകളില്‍ നിര്‍മ്മിക്കപ്പെട്ട ഇരുമ്പു പാലമായിരുന്നു അത്. 1933-ല്‍ പാലം നിര്‍മ്മാണം പൂര്‍ത്തിയായി.‍സര്‍ സി.ശങ്കരന്‍നായരാണ് 1933 മാര്‍ച്ച് 2-ന് പാലം ഉദ്ഘാടനം ചെയ്തത്.

## [തിരുത്തുക] പുനരുദ്ധാരണം

കാലപ്പഴക്കം കൊണ്ട് ദുര്‍ബ്ബലമായ പാലം 1971 ഒക്ടോബറില്‍ ‍ പുതുക്കി പണിതു. നേരത്തെ ഉണ്ടായിരുന്ന പാലത്തിന്റെ കരിങ്കല്‍ തൂണുകള്‍ അതേപടി നിലനിര്‍ത്തി കോണ്‍ക്രീറ്റ് പാലമാണ് കേരള സര്‍ക്കാരിന്റെ സഹകരണത്തോടെ നിര്‍മ്മിച്ചത്. 380 അടി നീളമുള്ള പാലത്തിന്റെ ഇരു വശങ്ങളിലും നടപ്പാതയുണ്ട്.

പുതുച്ചേരി കേരള സംസ്ഥാനങ്ങളുടെ അതിരുകളെ ബന്ധിപ്പിക്കുന്ന പാലത്തിന്റെ പാതി ദൂരം വരെയേ ഓരോ സംസ്ഥാനത്തിനും അധികാരമുള്ളൂ എന്ന കൗതുകകരമായ വസ്തുത ഈ പാലത്തെ ശ്രദ്ധേയമാക്കുന്നു.

| ഈ ലേഖനം അപൂര്‍ണ്ണമാണ്. ഇതു പൂര്‍ത്തിയാക്കുവാന്‍ സഹകരിക്കുക.

Retrieved from "http://ml.wikipedia.org../../../%E0%B4%AE/%E0%B4%BE/%E0%B4%B9/%E0%B4%AE%E0%B4%BE%E0%B4%B9%E0%B4%BF_%E0%B4%AA%E0%B4%BE%E0%B4%B2%E0%B4%82.html"

സൂചികകള്‍: അപൂര്‍ണ്ണ ലേഖനങ്ങള്‍ | പാലങ്ങള്‍

##### Views

- ലേഖനം
- സംവാദം
- ഇപ്പോഴുള്ള രൂപം

##### ഉള്ളടക്കം

- പ്രധാന താള്‍
- പുതിയ താളുകള്‍
- സമകാലികം
- ലേഖനം തുടങ്ങുക

##### പങ്കാളിത്തം

- വിക്കി സമൂഹം
- വിക്കി പഞ്ചായത്ത്
- സംഭാവന

##### വഴികാട്ടി

- സഹായം
- മാര്‍ഗ്ഗരേഖകള്‍

##### ആശയവിനിമയം

- തല്‍സമയ സം‌വാദം

##### തിരയുക